KBANK ผนึก COM7 ตั้ง “สาขาขนาดย่อม” ประเดิม 3 แห่งแรกปีนี้ เน้นเจาะกลุ่มลูกค้าภูธร
KBANK ผนึก COM7 ตั้ง "สาขาขนาดย่อม" ประเดิม 3 แห่งแรกปีนี้ในช็อป BANANA ตั้งเป้าเปิด 20 สาขาเจาะกลุ่มลูกค้าภูธร ประเดิม 3 สาขาแรกในปีนี้ทันที 
7 พ.ค. 2561

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า COM7 ประกาศความร่วมมือกับธนาคารกสิกรไทย จำกัด (มหาชน) หรือ KBANK เป็นพันธมิตรสำคัญในการขยายสาขาร่วมกันในร้านบานาน่า เป็นการผนึกความแข็งแกร่งของทั้ง 2 ฝ่าย โดย รูปแบบของสาขาที่ร่วมมือกับธนาคารกสิกรไทย นับเป็นโมเดลนำร่อง และเป็นร้านค้าปลีกไอทีรายแรกที่มีการให้บริการธุรกรรมทางการเงินในสาขาเดียวกัน ถือเป็นโฉมใหม่ของการให้บริการธุรกิจค้าปลีกและการเงินที่ตอบรับกับไลฟ์สไตล์ยุคดิจิทัลของลูกค้าในปัจจุบัน
“COM7 มีความเชี่ยวชาญในธุรกิจค้าปลีกและไอที มีสาขากระจายอยู่ทั่วประเทศ โดยเฉพาะในต่างจังหวัด และมีสินค้าครอบคลุมความต้องการ รวมทั้ง มีธุรกิจอีคอมเมิร์ซ และธุรกิจที่เกี่ยวเนื่อง สนับสนุนยอดขายและจำนวนลูกค้าที่เติบโตขึ้นอย่างต่อเนื่องทุกปี การจับมือกับธนาคารกสิกรไทยในครั้งนี้ นับเป็นโมเดลนำร่อง และเป็นร้านค้าปลีกไอทีรายแรกที่มีการให้บริการธุรกรรมทางการเงินในสาขาเดียวกัน ซึ่งมองว่า เราจะสามารถต่อยอดความสำเร็จอื่นๆ ได้อีกในอนาคต โดยคำนึงถึงผลประโยชน์ร่วมกันทุกฝ่าย โดยเฉพาะความสะดวกสบายของลูกค้าในการซื้อสินค้าและเข้าถึงบริการที่ดีได้ง่ายยิ่งขึ้น” นายสุระ กล่าว
ด้าน นายวัลลภ ว่องจิตต์วุฒิไกร รองกรรมการผู้จัดการ KBANK เปิดเผยว่า การเปิดสาขาธนาคารกสิกรไทยในรูปแบบสาขาขนาดย่อม (Mini-Branch) ในร้านบานาน่า (BANANA) ของ COM7 เป็นการร่วมกันพัฒนาศักยภาพช่องทางสาขา และรูปแบบการให้บริการเพื่อให้เข้าถึงลูกค้าใหม่ๆ โดยเฉพาะในพื้นที่ต่างจังหวัดรอบนอก มุ่งเน้นการอำนวยความสะดวกให้กับลูกค้าร่วมกัน ช่วยให้เกิดทราฟฟิคใหม่ๆ จากลูกค้าของทั้ง 2 องค์กร
โดยสามารถเลือกซื้อสินค้าไอทีและทำธุรกรรมทางการเงินได้ครบจบในที่เดียว อีกทั้งยังช่วยตอบโจทย์ไลฟ์สไตล์ยุคใหม่ของลูกค้าที่มีปริมาณการทำธุรกรรมทางการเงินผ่านสาขาในห้างมากขึ้น โดยเลือกเปิดที่จังหวัดยโสธรเป็นจังหวัดแรก รูปแบบสาขาขนาดย่อม (Mini-Branch) ของธนาคารกสิกรไทยนี้ สามารถให้บริการได้เต็มรูปแบบเช่นเดียวกับสาขาปกติ เช่น การเปิดปิดบัญชี ฝากถอนเงิน โอนเงิน สมัครบัตรเดบิต บัตรเครดิต ขอสินเชื่อส่วนบุคคล ซื้อขายกองทุน แลกเปลี่ยนเงินตราและโอนเงินระหว่างประเทศ โดยตั้งแต่เริ่มเปิดดำเนินการที่โลตัส ยโสธร ในเดือนมี.ค.61 มียอดเปิดบัญชีต่อเดือนเพิ่มสูงขึ้นถึง 20% เมื่อเทียบกับสาขาปกติ อีกทั้งพนักงานของร้านบานาน่าที่มีความเชี่ยวชาญด้าน IT ยังช่วยแนะนำวิธีการติดตั้งและใช้งานแอปพลิเคชัน K PLUS ของธนาคารกสิกรไทยด้วย
นอกจากนั้น รูปแบบสาขาขนาดย่อมยังช่วยให้ธนาคารสามารถประหยัดต้นทุนได้มากกว่า 50% เมื่อเทียบกับการเปิดสาขาเต็มรูปแบบ ด้วยขนาดพื้นที่ที่เล็กลงเหลือประมาณ 25-30 ตารางเมตร และจำนวนพนักงานประจำเพียง 3-4 คน/สาขา แต่ยังสามารถให้บริการได้เต็มรูปแบบตามปกติ ทั้งนี้ธนาคารกสิกรไทยมีแผนจะเปิดสาขาขนาดย่อมร่วมกับร้านบานาน่าอีก 20 สาขา ในพื้นที่ต่างจังหวัดรอบนอกที่มีศักยภาพ โดยในสิ้นปี 61 คาดว่าจะเปิดให้บริการได้รวม 3 แห่ง ที่ยโสธร ชัยภูมิ และชลบุรี